Irakilaismiesten tekemä seksuaalirikos tapahtui Wienissä uudenvuodenaattona 2015, samaan aikaan kuin Saksan Kölnin joukkoahdistelutapaus.

Itävallan oikeus tuomitsi torstaina kahdeksan irakilaismiestä joukkoraiskauksesta. 22–48-vuotiaiden tuomittujen vankeustuomioiden pituus oli 9–13 vuotta. Asiasta uutisoi muun muassa BBC.

Teot tapahtuivat Itävallan pääkaupungissa Wienissä vuosien 2015 ja 2016 välisenä uudenvuodenyönä. 28-vuotias saksalainen uhri oli tullut Wienin keskustaan viettämään uuttavuotta ystävänsä kanssa.

Kaksikko oli mennyt baariin ja uhri oli tiettävästi juonut itsensä tukevaan humalaan. Kaverukset kadottivat toisensa noin kahden aikaan aamuyöllä. Telegraphin mukaan miehet olivat vieneet uhrin kahden syytetyn tuolloiseen asuntoon.

BBC:n mukaan asunnossa odotti neljä muuta miestä. Uhri oli humalatilansa vuoksi puolustuskyvytön. Kun hän tuli tajuihinsa, hän huomasi makaavansa alasti sängyssä ja miehet raiskasivat hänet yksi toisensa jälkeen. Tiettävästi teot kestivät useita tunteja.

Nainen kärsii syyttäjien mukaan edelleen traumaperäisestä stressihäiriöstä, jotka vaativat yhä psykiatrista hoitoa. Hänelle määrättiin korvauksia 25 000 euron edestä.

Telegraphin mukaan syytettynä oli kaikkiaan yhdeksän miestä. Oikeus vapautti 48-vuotiaan miehen syytteistä, sillä hän sanoi nukkuneensa, kun teot tapahtuivat.

Puolustus: Viesti turvapaikanhakijoille

Muun muassa ABC News kertoo, että kumpikin osapuoli aikoo valittaa oikeuden päätöksestä. Itävallan lainsäädännön mukaan raiskauksesta voi saada enintään 15 vuoden vankeustuomion.

Puolustuksen asianajaja Andreas Reichenbach on huomauttanut, että teot tapahtuivat samoihin aikoihin Saksan Kölnin joukkoahdistelutapauksen kanssa.

ABC kertoo, että Reichenbachin mukaan joukkoraiskauksesta annettu ankara tuomio oli tarkoitettu ”ylimääräiseksi viestiksi turvapaikanhakijoille”.

– Kuten tiedämme, turvapaikanhakijoilla ei ole paras mahdollinen imago Itävallassa. Mielestäni sillä oli varmasti tiettyä merkitystä (tuomiota annettaessa), että näille ihmisille tehdään selväksi, että kun he tulevat Itävaltaan, tällaista käytöstä ei suvaita.

Die Weltin mukaan Kölnin noin 2 000 ahdistelijan joukko koostui enimmäkseen pohjoisafrikkalaisista nuorista miehistä.

Vain yksi tunnusti

Oikeuden mukaan yhtä lukuun ottamatta kaikki miehet kiistivät syyllisyytensä raiskaukseen. Vain yksi tunnusti ja vain kaksi auttoi oikeutta tutkinnassa.

ABC Newsin mukaan osa tunnusti harrastaneensa naisen kanssa seksiä, mutta väitti kaiken tapahtuneen yhteisymmärryksessä.

Syyttäjä Karina Fehringerin mukaan yhteisymmärrys oli mahdottomuus, sillä nainen oli käytännössä tajuton. Hän on ampunut Austrian Press Agencyn mukaan alas puolustuksen väitteet siitä, että humalainen uhri olisi ”antanut vääriä viestejä” miehien rohkaisemiseksi.

– Pitäisikö meidän laittaa pulloihin varoitukset, että liikakulutus saatetaan tulkita myönnytyksenä seksin harrastamiseen, Fehringer toteaa Austrian Press Agencylle.

Viidelle tuomitulle oli myönnetty turvapaikka. Lopuilla turvapaikkahakemus on vireillä. Miehet olivat tulleet Itävaltaan vuoden 2015 jälkimmäisellä puoliskolla, milloin pakolaiskriisin turvapaikanhakijoiden vyöry Eurooppaan oli suurimmillaan.